Een koerantfoto daardie jaar het gewys hoe mans halflyf in die water in ’n kroeg in Douglas staan en kuier.
Ook in ons sentrale streek. Bykans ’n eeu gelede is berig oor die ontploffing van ’n trein met 312 ton dinamiet in 1932 naby Leeudoringstad. Vyf mense is gedood. Die Volksblad het dieselfde dag ’n verslaggewer per vliegtuig na die ramptoneel gestuur. Dit was die eerste nuusinsameling per vliegtuig.
Die vlug met die Westland Widgeon was vir die verslaggewer so ’n prestasie dat hy die inleiding en 33 paragrawe van die hoofberig daaraan gewy het.
In later jare loop veral die Goudvelde deur. In 1975 het ’n aardbewing van 4,5 op die Richterskaal Welkom vyf sekondes lank laat skud. Tempesthof, ’n woonstelblok van ses verdiepings, het soos ’n konsertina ingevou. Sonder lewensverlies; iemand het ’n motor pas onder die gebou weggetrek, toe val dit.
Die doodsangs is ondenkbaar van 62 mynwerkers wat gesterf het toe ’n metaangas-ontploffing in 1987 ’n staalhysbak in die skag van die St. Helena-goudmyn na benede laat tuimel het. Het hulle besef hulle gaan die bodem tref?